Proteas bal vuis teen rassisme | Maroela Media
Proteas (26 Desember 2020) (Foto: OfficialCSA/Twitter)
Die Proteas het in 'n verklaring gesê die spelers het al op verskeie geleenthede hul ondersteuning vir die veldtog teen rasse-ongeregtigheid verklaar en wou "hul eie pad stap".
Die spelers het kritiek op die hals gehaal toe hulle nie die knie gebuig het voor 'n onlangse reeks teen Engeland nie, soos wat ander spanne gedoen het ná die afsterwe van George Floyd in die VSA vroeër vanjaar.
Volgens die verklaring is die besluit, om met gebalde vuis te staan, geneem "deur 'n proses van diep demokrasie" om toepaslik te wees in 'n Suid-Afrikaanse konteks.
"Die gebalde vuis omhoog is 'n kragtige teken in ons eie geskiedenis, soos uitgebeeld in die ikoniese foto's van Nelson en Winnie Mandela toe Mandela in 1990 uit die tronk vrygelaat is. In dié konteks was dit 'n kragtige teken van triomf, 'n erkenning van die struggle teen apartheid, en 'n toewyding om die stryd voort te sit vir geregtigheid, gelykheid en vryheid, terwyl die godsdienstige en kulturele verantwoordelikhede van elke spanlid ook geëer word."
"Ons erken die geskiedkundige en politieke verbintenis van die gebalde vuis as 'n teken van voortgesette solidariteit in die stryd vir rassegeregtigheid en antirassisme."